夢臣惠潘谷墨  其二
作者：鄒浩
朝代：宋

paragraphs: 潘谷賣墨時，呂翁嘗過之。
指授長生訣，舉世那能窺。
但稱衆墨中，谷墨最珍奇。
一旦內藥成，解去逃喧卑。
忽忽期月後，來與丹元期。
夜飲曉分手，丹元初不知。
仍留墨數片，屬元付其兒。
有兒旋其門，頂白元驚疑。
細詰所以然，始知谷如斯。
谷仙今幾年，谷墨今在兹。
静言人間世，舟壑常密移。
朱顔兀槁木，綠髪垂素絲。
借令富貴極，畢竟将奚爲。
谷乎真可人，得墨吾得師。